[{"text_idx": "#000000", "text": "Kaali meteoriit ja sellega seotud pa\u0308rimused"}, {"text_idx": "#000001", "text": "\u201eKaali katastroofi tagaja\u0308rgi on vo\u0303rreldud va\u0308ikese taktikalise tuumapimmi plahvatuse tagaja\u0308rgedega. See on viimane maailma tihedasti asustatud piirkonda langenud hiidmeteoriit.\u201d (Vello Lo\u0303ugas \u201eKaali kraatriva\u0308ljal Phaethonit otsimas\u201d)"}, {"text_idx": "#000003", "text": "Kaali meteoriidi langemine Saaremaale (u 16. saj e.m.a) tuli toonaste inimeste jaoks so\u0303na otseses mo\u0303ttes nagu va\u0308lk selgest taevast. Pandivere ko\u0303rgustiku kandis atmosfa\u0308a\u0308ri tunginud raudmeteoriit la\u0308bis oma teekonna Saaremaale paariku\u0308mne sekundiga, kuumenedes selle aja jooksul mitme tuhande kraadini ning helendades silmipimestavalt, pikk tulesaba taga. Lennutee all rullus kurdistava mu\u0308rina saatel u\u0308le maa ko\u0303ike etteja\u0308a\u0308vat purustav lo\u0308o\u0308klaine. Meteoriidi kokkupo\u0303rkel maapinnaga tekkis tohutu plahvatus ning veelgi suurem mu\u0308rin, mida vo\u0303is olla kuulda kuni tuhande kilomeetri kaugusele. Meteoriidi ergav saba oli taevas na\u0308htav veel mo\u0303nda aega peale kokkupo\u0303rget ning eemalt vaatajaile vo\u0303is paista nagu oleks Saaremaasse kaldu lo\u0308o\u0308dud hiiglaslik tuline vai. Plahvatuses o\u0303hku paiskunud tolm varjutas pa\u0308ikesevalguse ning u\u0308mberkaudsed maad mattusid su\u0308ngesse ha\u0308marusse."}, {"text_idx": "#000004", "text": "Hiidmeteoriidi langemine Saaremaale vo\u0303is ja\u0308tta selle ta\u0308helepanuva\u0308a\u0308rse su\u0308ndmuse tunnistajateks olnud inimeste ma\u0308llu va\u0308ga su\u0308gava ja\u0308lje ning ma\u0308lestus juhtunust vo\u0303is kanduda edasi po\u0303lvest po\u0303lve. Pa\u0308ikese usuline ja su\u0308mboolne ta\u0308htsustamine sellel ajaja\u0308rgul on ta\u0308heldatav u\u0308le kogu Po\u0303hja-Euroopa \u2013 na\u0308iteks pa\u0308rinevad umbes samast ajast (u 16. saj e.m.a) Nebra taevaketas ja Trundholmi pa\u0308ikesevanker. On vo\u0303imalik, et meteoriidi langemist to\u0303lgendati pa\u0308ikese kukkumisena taevast maa peale. Soome eepose \u201eKalevala\u201c ja\u0308rgi varastas Po\u0303hjala emand Louhi pa\u0308ikese, kuu ja tule. Peajumal Ukko sa\u0308rtsatas siis so\u0303rmest tulukese, mille ta andis hoida neiu Imbile, kes aga tulekera maale pillas, millest suur po\u0303lemine ja kahju su\u0308ndis. \u201eKalevalas\u201c on kirjeldatud ka Karjala meeste teekonda, kes tulekera ja\u0308litades u\u0308le Neeva jo\u0303e lo\u0303unasse liikusid. Skandinaavia muistendites o\u0303gib aga pa\u0308ikese hiiglaslik hunt, kes on pa\u0308rit \u201eMidgardrist ida poolt u\u0308hest puistust, mida Rauametsaks hu\u0308u\u0308takse\u201c (Noorem Edda)."}, {"text_idx": "#000005", "text": "13. sajandist pa\u0308rineva Henriku Liivimaa Kroonika (Heinrici chronicon Livoniae) ja\u0308rgi olevat Virumaal, \u201ekus oli ma\u0308gi ja va\u0308ga ilus mets (Ebavere ma\u0308gi vo\u0303i Vaivara Sinima\u0308gedes), kus, ra\u0308a\u0308kisid kohalikud, olevat su\u0308ndinud saarlaste suur jumal, keda kutsutakse Tharapitaks, ja sellelt kohalt Saaremaale lennanud.\u201d Mainitud Tharapita (Taarapita) teekond langeb kokku meteoriidi oletatava lennujoonega. See vo\u0303is na\u0308ida Eesti muinaselanikele piksejumala endana, kes ha\u0308vitava va\u0308e ja ko\u0303rvulukustava mu\u0308rinaga isiklikult maale laskus. Samuti on meieni jo\u0303udnud vanu regilaule, kus ra\u0308a\u0308gitakse Saaremaa po\u0303lemisest (\u201eNa\u0308gin Saaremaa po\u0303lema\u201c). Kaali meteoriidi langemisest ning selle mo\u0303just muistenditele, nii Eestis kui ka mujal Euroopas, on po\u0303hjalikult kirjutanud Lennart Meri (\u201eHo\u0303bevalge\u201c) ja Vello Lo\u0303ugas (\u201eKaali kraatriva\u0308ljal Phaethonit otsimas\u201c)."}]